Vendim
Nr.514, datë 15.8.2007

Për informatizimin e llogaritjes së kostos dhe hartimin e manualeve teknike të çmimeve të punimeve të ndërtimit
(Ndryshuar me vendimin nr.664, datë 26.9.2012)
(i përditësuar)

[bookmark: _GoBack]Në mbështetje të nenit 100 të Kushtetutës, të nenit 18 të ligjit nr.8402, datë 10.9.1998 “Për kontrollin dhe disiplinimin e punimeve të ndërtimit”, të ndryshuar, të neneve 10 e 17 të ligjit nr.8464, datë 11.3.1999 “Për standardizimin”, të ndryshuar dhe të ligjit nr.8560, datë 22.12.1999 “Për procedurat tatimore në Republikën e Shqipërisë”, të ndryshuar, me propozimin e Ministrit të Punëve Publike, Transportit dhe Telekomunikacionit, Këshilli i Ministrave

Vendosi:

             1. Unifikimin e metodologjisë së llogaritjes dhe të formatit të paraqitjes së preventivave, situacioneve dhe të analizave teknike të çmimeve me qëllim lehtësimin e veprimtarisë së subjekteve, që zhvillojnë veprimtari në fushën e ndërtimit, si dhe lehtësimin e kontrollit tekniko-financiar në këtë fushë.
2. Hartimi i çdo preventivi apo situacioni në fushën e ndërtimit, si dhe zbatimi e mbikëqyrja e çdo punimi ndërtimi, që realizohet nga persona fizikë dhe juridikë, publikë ose privatë, me fonde publike ose private, në territorin e Republikës së Shqipërisë, bëhen në përputhje me këtë vendim.
3. Metodologjia e llogaritjes së kostos, sipas këtij vendimi, është pjesë e dokumentacionit teknik të çdo objekti të projektuar apo ndërtuar në Republikën e Shqipërisë.
4. Nëse nuk përcaktohet ndryshe, termat e përdorura në këtë vendim kanë kuptimin, si më poshtë vijon:
a)Shfuqizuar;
b) Shfuqizuar;
c)Shfuqizuar;
ç) Subjekte deklaruese janë të gjitha subjektet private dhe/ose publike, që kryejnë veprimtari në fushën e prodhimit të materialeve të ndërtimit, të tregtimit të tyre ose në fushën e ndërtimit, sipas përkufizimit të bërë në kreun I të udhëzimit nr. 2, datë 8.5.2003 të Këshillit të Ministrave.
d)Shfuqizuar;
dh)Manuali teknik i çmimeve për punimet e ndërtimit është buletini periodik vjetor dhe përmban çmimet e punimeve të ndërtimit dhe analizat teknike të punimeve të ndërtimit, të specifikuara sipas numrit të analizave;
e) buletini i çmimeve të materialeve të ndërtimit, është buletini periodik i çmimeve të materialeve të ndërtimit dhe i produkteve për ndërtim, të ofruara nga tregu përkatës, brenda vendit i cili botohet një herë në vit, në muajin maj;
             ë) formularë deklarimi, janë formularët, që plotësohen dhe dorëzohen çdo tre (3) muaj, nga subjektet deklaruese, që kryejnë veprimtari në fushën e tregtimit të materialeve apo të produkteve të ndërtimit, si dhe në fushën e ndërtimit e që mundësojnë administrimin e të dhënave, për llogaritjen e kostos së punimeve të ndërtimit. Formularët e deklarimit duhet të përmbajnë:
i) Për prodhuesit e materialeve të ndërtimit, në përputhje me licencën, që zotërojnë:
- analizën tekniko-financiare të prodhimit;
- skedën teknike të çdo materiali (analizat laboratorike);
- emrin dhe kodin e saktë të çdo materiali, sipas standardit të referimit;
- çmimin përkatës të çdo materiali.
ii) Për importuesit e materialeve të ndërtimit:
- skedën e teknike të çdo materiali, të importuar, sipas standardit të vendit të origjinës;
- emrin dhe kodin e saktë të çdo materiali, sipas standardit të referimit;
- çmimin përkatës të çdo materiali.
iii) Për ndërtuesit, që përdorin materialet e ndërtimit, sipas përdorimeve përkatëse:
- analizën tekniko-financiare të zërit të punës;
- specifikimet teknike të materialeve dhe të teknologjisë së përdorur.
f) materiale ndërtimi janë të gjitha materialet, që përdoren në zbatimin e punimeve të ndërtimit, përfshirë lëndën e parë dhe materialet ndihmëse, në përputhje me standardet e miratuara dhe/ose në përputhje me direktivën europiane për produktet e ndërtimit.
5. Përditësimi i analizave teknike të çmimeve për punimet e ndërtimit kryhet nga Ministria e Punëve Publike dhe Transportit.
6. Shfuqizuar.
           7. Shfuqizuar.
8. Të gjitha subjektet, private apo publike, që kryejnë veprimtari në fushën e tregtimit të materialeve apo të produkteve të ndërtimit ose në fushën e ndërtimit detyrohen të paraqesin pranë Drejtorinë e Politikave të Ndërtimit analizat teknike dhe çmimet për çdo zë pune në ndërtim, për materialet e reja dhe/ose për teknologjitë e reja, të përdorura prej tyre, për të cilat nuk ekziston një analizë teknike e çmimit. Analizat teknike do të përgatiten në përputhje me metodologjinë e përcaktuar në kreun I të udhëzimit nr.2, datë 8.5.2003 të Këshillit të Ministrave, duke përdorur programin e miratuar.
9.Vlera e zërave të punës të preventivave të objekteve që ndërtohen me financim publik të projektuara nga subjekte, publike apo private, llogariten si prodhimi i volumeve të punës, të llogaritura në librezën e masave të projektit me çmimet për njësi të manualit teknik të çmimeve në fuqi.
Vlera e zërave të punës të situacioneve të ndërtimit del nga prodhimi i volumeve të punës, të llogaritura në librezën e masave të zbatimit me çmimet për njësi të llogaritura mbi bazën e analizave teknike të punimeve të ndërtimit, sipas vlerave faktike.
10. Të gjitha subjektet, private apo publike, që kryejnë veprimtari në fushën e tregtimit të materialeve apo të produkteve të ndërtimit ose në fushën e ndërtimit e që marrin pjesë në tendera publike, detyrohen të paraqesin analizat teknike për çmimet e ofertave të tyre për çdo zë punimi ndërtimor, sipas formatit të unifikuar dhe programit të miratuar dhe metodologjisë së përcaktuar në kreun I të udhëzimit nr.2, datë 8.5.2003 të Këshillit të Ministrave.
11. Të gjitha institucionet shtetërore, që kryejnë programime të fondeve, për efekt planifikimi investimesh për ndërtimin e veprave publike, me fonde publike, nga Buxheti i Shtetit apo nga donatorë të huaj, detyrohen të llogarisin çmimet e zërave të punës, për të përcaktuar vlerën limit të objektit, në bazë të manualit të miratuar të çmimeve të ndërtimit, mbështetur në analizat teknike të çmimeve.
12. Të gjitha institucionet shtetërore, që kryejnë prokurime të punimeve të ndërtimit me fonde publike, nga Buxheti i Shtetit apo nga donatorë të huaj, detyrohen të kontrollojnë çmimet për zërat e punës, të ofertave të paraqitura në tender, me çmimet e bazuara në  manualin e çmimeve të ndërtimit dhe në analizat teknike të këtyre çmimeve. Në rastin kur zëri i punës nuk figuron në manual, institucioni u kërkon subjekteve ofertuese të paraqesin analizën teknike, bazuar në metodologjinë e përcaktuar në udhëzimin nr. 2, datë 8.5.2003 të Këshillit të Ministrave dhe të paraqitur me formatin e unifikuar. Një fotokopje të analizave të paraqitura nga subjektet ofertuese për zërin e punës, institucioni ia dërgon ministrisë, e cila e shqyrton analizën e re dhe nëse e gjykon të drejtë, e reflekton çmimin në manualin e çmimeve të periudhës vijuese.
13. Për të shmangur informalitetin dhe për të vënë në barazi ligjore të gjithë tatimpaguesit, të gjitha detyrimet tatimore ndaj shtetit dhe detyrimet e tjera, të lidhura me veprimtarinë ndërtuese, në fushën e ndërtimit, përfshirë sigurimet shëndetësore dhe shoqërore, të llogariten sipas vlerave faktike të punimeve, të zbërthyera sipas strukturës së kostos, në përputhje me udhëzimin nr.2, datë 8.5.2003 të Këshillit të Ministrave, bazuar në analizat teknike të çmimeve, që përfshihen në manualin e çmimeve të ndërtimit. Për çdo objekt, në preventiv duhet të parashikohet një fond i veçantë, i cili shërben për zbatimin e masave për sigurinë në kantier, në zbatim të vendimit nr. 312, datë 5.5 2010 të Këshillit të Ministrave “Për miratimin e rregullores për sigurinë në kantier”, aneksi VI. Vlera e këtij fondi do të dalë në përputhje me madhësinë e projektit që do të realizohet, por, në çdo rast, jo më pak se 3% e vlerës së tij.
14. Shfuqizuar.
15.Shfuqizuar.
16.Shfuqizuar.
17. Ngarkohen të gjitha institucionet shtetërore që në planifikimin e investimeve të bazohen në manualin teknik të çmimeve dhe analizave teknike të tyre të vitit aktual, të miratuar me vendim të Këshillit të Ministrave.
18.Shfuqizuar.
19. Ngarkohen Ministria e Financave, Ministria e Punëve Publike, Transportit dhe Agjencia e Prokurimit Publik për zbatimin e këtij vendimi.
Ky vendim hyn në fuqi pas botimit në Fletoren Zyrtare.

